Teadusteemadele vastuseid otsivaid väljakaevamisi toimetati mullu või varemgi alustatud muististel. Läänemaal Uugla põletusmatuste väljal ja Salevere muinaspõldudel jätkasid Mati Mandel ja Helena Kaldre, Lõuna- ja Kagu-Eesti linnamägedel noorte arheoloogide meeskond Heiki Valgu üldjuhtimisel. Viimase uurimisteema eesmärgiks oli peamiselt linnusevalli läbivate ning õuealale ja välisele valliesisele  ulatuvate kaevandite tegemine linnamägedel, kus seni pole kindlaid või piisavaid andmeid kaitserajatiste kohta. Kaevati Nooska ja Kaloga linnusel Võrumaal, Karula linnusel Valgamaal, Lääniste linnusel Tartumaal. Martti Veldi käe all tehti kaevamisi Lähte Palalinnal Tartust põhja pool, Jüri Metssalu sai uurijakogemuse Võuküla linnusel Põlvamaal. Saadud tulemused täiendavad oluliselt meie ettekujutust Lõuna-Eesti muistsetest kaitserajatistest. Leiud või süsinikuproovid aitavad määrata seni mõnevõrra  ebamääraste andmetega või uurimata linnamägede vanust.